b'\n_START_ARTICLE_\nBerchtesgaden\n_START_SECTION_\nZgodovina\n_START_PARAGRAPH_\nPrvi zgodovinski zapis o Berchtesgadnu sega v leto 1102 , v njem se omenjajo njegova bogata najdi\xc5\xa1\xc4\x8da soli. Dohodki Berchtesgadna so bili nekdaj ve\xc4\x8dinoma odvisni od prodaje soli iz tamkaj\xc5\xa1njega rudnika. Mesto je bilo neodvisno "F\xc3\xbcrstpropstei" do uveljavitve sprejete resolucije "Reichsdeputationshauptschluss" iz 25. februarja 1803. Med Napoleonskimi vojnami je Berchtesgaden ve\xc4\x8dkrat prehajal z ene strani na drugo. Salzburg je od nekdaj imel svoje interese glede Berchtesgadna in francoske \xc4\x8dete so Berchtesgaden po sklenjenem Bratislavskem miru zasedle zgolj za kratek \xc4\x8das. Berchtesgaden je pod oblast bavarskih kraljev pri\xc5\xa1el leta 1810 in postal zelo priljubljen pri bavarski kraljevi rodbini, katere \xc4\x8dlani so pogosto obiskovali Kraljevo jezero in v mestu imeli tudi svojo lovsko rezidenco. Razcvet turizma je privabil tudi \xc5\xa1tevilne umetnike, iz tistih \xc4\x8dasov se poro\xc4\x8da o "Malereck"-u (literarno: slikarskem koti\xc4\x8dku) na obali Kraljevega jezera. Najbolj znani umetnik, ki je nekdaj \xc5\xbeivel in delal v Berchtesgadnu, je bil Ludwig Ganghofer.\n_START_SECTION_\nObersalzberg\n_START_PARAGRAPH_\nNa tem podro\xc4\x8dju lahko \xc5\xa1e vedno najdemo ostanke iz obdobja nacisti\xc4\x8dne vladavine, \xc4\x8detudi jih je le nekaj dobro ohranjenih. \xc5\xa0e vedno stoji Kehlsteinhaus (vzdevek \xc2\xbbOrlovo gnezdo\xc2\xab je stavbi dal francoski diplomat), ki je bil zgrajen za 50. rojstni dan Adolfa Hitlerja leta 1939. _NEWLINE_Ostanki zgradb nekdanjih nacisti\xc4\x8dnih veljakov, Berghof Adolfa Hitlerja, hi\xc5\xa1e Hermanna G\xc3\xb6ringa in Martina Bormanna ter drugih, so bile vse odstranjene v letih po 2. svetovni vojni. _NEWLINE_Konec vojne je do\xc4\x8dakal Platterhof, ki je nato slu\xc5\xbeil za namestitev vojakov ZDA, pod imenom hotel General Walker. Stavba je bila poru\xc5\xa1ena leta 2000, od nje je ohranjen le manj\xc5\xa1i del. Edina ohranjena stavba iz tistega obdobja, poleg Orlovega gnezda je nekdanji \xc5\xa1tab enot SS, sedaj Hotel Zum T\xc3\xbcrken. Gorski informacijski center je v nekdanjem gosti\xc5\xa1\xc4\x8du H\xc3\xb6her G\xc3\xb6ll. Tam je tudi vhod v deloma ohranjeni sistem bunkerjev na Obersalzbergu.'